Сәрүәр СУРИНА 1998 йылда шаулап үткән беренсе һәм һуңғы бөтә республика “Ғаилә мозаикаһы” фестиваленән һуң Башҡортостанда ҡул эше оҫталары, һөнәрмәндәр ижады менән ҡыҙыҡһыныу йәнләнде. Фестивалдең халыҡ һөнәрҙәре күргәҙмәһе онотолмаҫ булып тарихҡа инде. Тап шунда Хәйбулла яғынан килгән ғәжәп кейеҙҙәрҙе күреп, халыҡ таң ҡалды: боронғо сатраш биҙәкле, ҡояш мөһөрлө һәм бөгөнгө сыбар биҙәкле кейеҙҙәр был кәсептең донъяны йылытҡан һәм яҡтыртҡан ҡөҙрәткә эйә булыуын йәнә бер ҡат аңғартты. әүернә биҙәге һалып баҫылған, 1937 йылдарҙа өйөп яндырыуҙан нисектер ҡотолоп-ҡасып ҡалған Әбйәлилдең тарихи кейеҙен, сергетыштарын ғәжәп итеп тамаша ҡылыу артынса боронғо халыҡ кәсебенә яңы ҡараш асылды. Бер күргәнде мең ҡуймай, тигәндәй, кейеҙ тигән мөғжизә бик күптәрҙе үҙенә арбаны. Кейеҙ баҫыуҙың халыҡсан ысулдарын белгән, меңәр йыллыҡ тәжрибәне тотҡан кешеләрҙе күреү һәм өйрәнеү теләге тыуҙы.